钦定古今图书集成/明伦汇编/官常典/第250卷 > 《策宰相〈一作臣〉科问》陆贽
## 钦定古今图书集成/明伦汇编/官常典/第250卷 > 《策宰相〈一作臣〉科问》陆贽

问：“圣人握天下之图，居域中之大，莫不仗群材而康
庶绩，资多士以牧黎元。梦想傅岩之野，伫思磻溪之
上。遂得乘箕入相，就三命而作盐梅；投钓昇朝，封四
履而称师父。故如英灵间出，千载一贤，皇化轨躅，殊
途共贯。我大周道冠牺轩，功高娲燧，长楚必割，翘木
无遗，虚席旌贤，宵衣纳善，降贤良之制，下征辟之书。”
子等并藏器待时，悬瓢俟扣，深识宰相之体，妙达经
邦之术，欲使阴阳调六律，风雨应四时，一百姓之心，
平九州之利。馀粮栖亩，外户不扄，亭障无虞，关河罢
戎。渔者虚湍濑，田者让肥腴，路不拾遗，市无二价。眷
言于此，何道以臻？至如九仪八座之指归，《四师》《六典》
之题目，并驭人之大体，抚俗之良规。幸陈名义之端，
无致疏遗之对。